Trikotillomani

Trikotillomani, også kalt hårnappingslidelse er en diagnose karakterisert ved gjentatt napping av eget hår som fører til betydelig hårtap, ledsaget av mislykkede forsøk på å redusere eller stoppe atferden. Hårnapping kan forekomme på alle områder av kroppen der hår vokser, men de vanligste områdene er hodebunnen, øyenbrynene og øyelokkene.

Mellom 50 000 og 150 000 i Norge har dette som et alvorlig problem. Hårnapping starter for noen i 7-årsalderen, men gjennomsnittlig startalder er 13 år.

Hårnapping er plagsomt ofte på grunn av skam over å ikke kunne kontrollere nappe-trangen og at det fører til skallede områder. Det går ut over skole, arbeid, det sosiale og parforhold fordi det tar mye tid, både på selve nappingen, men også å skjule hårtapet. Hårnapping kan begrense fysiske aktiviter som svømming og dansing. Ofte er det problemer i parforhold fordi man må skjule problemet, eller er for skamfull til å begynne et forhold.

 Diagnostikk 

 DSM V 
DSM V definerer følgende symptomer for diagnosen trikotillomani:

 Gjentatte napp ut av håret, noe som resulterer i hårtap.

 Gjentatte forsøk på å redusere eller stoppe hårnapp.

 Hårnappingen forårsaker klinisk signifikant plager eller svekkelse i sosiale, yrkesmessige eller andre viktige funksjonsområder.

 Hårnappingen eller hårtapet kan ikke tilskrives en annen medisinsk tilstand (f.eks. en dermatologisk tilstand).

 Hårnappingen er ikke bedre forklart av symptomene på en annen psykisk lidelse (f.eks. forsøk på å forbedre en oppfattet defekt eller feil i utseendet ved kroppsdysmorfisk lidelse)

 ICD 11 
ICD 11 definerer følgende symptomer for diagnosen trikotillomani:

 Gjentatte napp av håret.
 Mislykkede forsøk på å stoppe eller redusere hårnapp.
 Betydelig hårtap som følge av nappingsatferd.
 Symptomene resulterer i betydelig nød eller betydelig svekkelse i personlige, familiemessige, sosiale, pedagogiske, yrkesmessige eller andre viktige funksjonsområder.

 ICD 10 
ICD 10 definerer følgende symptomer for diagnosen trikotillomani:

 Preget av merkbart hårtap på grunn av en tilbakevendende unnlatelse av å motstå impulser til å trekke ut hår.
 Hårtrekkingen innledes vanligvis av økende spenning og etterfølges av en følelse av lettelse eller tilfredsstillelse.

 Behandling 
Det er svært vanskelig for de fleste å stoppe av seg selv, men det finnes behandlingsmetoder som virker. En type behandling går ut på at man skal bli klar over at man er i ferd med å nappe, og man lærer å stoppe da. Man lærer å akseptere å ha sterk trang, og å ha en forpliktelse overfor seg selv om å ikke nappe.

 Referanser 

 Litteratur
Woods, D and Twohig M, 2013, Trikotillomani Act forsterket atferdsterapi, Akademika forlag, Oslo

Kategori:Psykiske lidelser og atferdsforstyrrelser